เศรษฐกิจฟื้นช้ากว่าคาดฉุดรูดปรื๊ดเมืองนอกวูบ
เศรษฐกิจเติบโตน้อย ฉุดคนไทยไม่ช็อปเมืองนอก ยอดรูดปรื๊ดต่างแดนลดฮวบ 16%
13 ต.ค. 2557

เศรษฐกิจเติบโตน้อย ฉุดคนไทยไม่ช็อปเมืองนอก ยอดรูดปรื๊ดต่างแดนลดฮวบ 16%
ธนาคารแห่งประเทศไทย (ธปท.) รายงานยอดการใช้จ่ายผ่านบัตรเครดิตในระบบ ณ สิ้นเดือน ส.ค.ที่ผ่านมา ว่า ยอดการใช้จ่ายลดลงเล็กน้อย 142 ล้านบาท หรือ 0.11% เมื่อเทียบกับเดือนก่อนหน้า มาอยู่ที่ 1.23 แสนล้านบาท ซึ่งแม้การใช้จ่ายภายในประเทศจะเพิ่มขึ้น 1,434 ล้านบาท หรือ 1.41% ไปอยู่ที่ 1.03 แสนล้านบาท แต่การใช้จ่ายในต่างประเทศกลับลดลงถึง 1,370 ล้านบาท หรือลดลง 16.26% มาอยู่ที่ 7,055 ล้านบาท ขณะที่การเบิกถอนเงินสดล่วงหน้าผ่านบัตรลดลง 200 ล้านบาท หรือ 1.4% อยู่ที่ 1.4 หมื่นล้านบาท
สำหรับสาเหตุที่การใช้จ่ายผ่านบัตรเครดิตลดลง คาดลดตามภาวะเศรษฐกิจที่ยังฟื้นตัวได้ไม่ดีนัก เห็นได้จากผู้ถือบัตรนำบัตรไปใช้จ่ายในประเทศลดลงค่อนข้างมาก รวมถึงการกดเงินสดล่วงหน้าก็ลดน้อยลง น่าจะเป็นเพราะหนี้ครัวเรือนที่อยู่ในระดับสูง ทำให้ประชาชนระมัดระวังการใช้จ่าย
ทั้งนี้ บัตรเครดิตทั้งระบบ ณ สิ้นเดือน ส.ค.ปีนี้ มีทั้งสิ้น 19.72 ล้านใบ เพิ่มจากเดือนก่อนหน้า 1.9 แสนใบ หรือเพิ่มขึ้น 0.97% ในจำนวนบัตรทั้งหมดมียอดสินเชื่อคงค้างรวม 2.79 แสนล้านบาท เพิ่มขึ้นเล็กน้อย 3,000 ล้านบาท โดยสินเชื่อเพิ่มจากบัตรที่ออกโดยธนาคารพาณิชย์และบริษัทที่ทำธุรกิจการเงินซึ่งไม่ใช่ธนาคารพาณิชย์ (นันแบงก์)